**15.04.2014.**

**Informatīvais ziņojums**

**par Eirokodeksa standartu nacionālā ieviešanas plāna 2013.-2014.gadam izpildes gaitu 2013.gadā**

Informatīvais ziņojums sagatavots saskaņā ar Ministru kabineta 2012.gada 17.maija rīkojuma Nr. 224 „Par Eirokodeksa standartu nacionālo ieviešanas plānu 2013.-2014.gadam” (prot. Nr.27, 6§; turpmāk – Rīkojums) 4.1.apakšpunktā doto uzdevumu - Ekonomikas ministrijai sagatavot un ekonomikas ministram iesniegt noteiktā kārtībā Ministru kabinetā informatīvo ziņojumu par plāna īstenošanas gaitu 2013.gadā - līdz 2014.gada 31.martam.

Lai nodrošinātu Eirokodeksa standartu pilnīgu adaptāciju būvniecību regulējošo normatīvo aktu sistēmā un pilnveidotu būvniecības nacionālo standartizācijas sistēmu Latvijā, Eirokodeksa standartu nacionālā ieviešanas plānā 2013.-2014.gadam (turpmāk – Plāns) 2013.gadā tika noteikti 11 pasākumi, paredzot 5 pamatstandartu, 22 standartu labojumu un 1 standarta papildinājuma tulkošanu, 11 Eirokodeksa standartu nacionālo pielikumu izstrādāšanu, tiesību aktu izstrādāšanu Eirokodeksa standartiem atbilstošai projektēšanai tērauda konstrukcijām, koka konstrukcijām un ģeotehniskai projektēšanai, kā arī būvkonstrukciju projektēšanas profesionāļu informēšanu par Eirokodeksa standartiem atbilstošas projektēšanas īpatnībām, organizējot 2 seminārus un izstrādājot informatīvos materiālus.

Eirokodeksa standartu ieviešana atbilst Valdības rīcības plānā noteiktajam 71.2.uzdevumam - līdz 2014.gada 30.oktobrim ieviest Eirokodeksa standartu prasības būvprojektēšanas jomās, nodrošinot Eirokodeksa standartu pieejamību projektēšanā.

 Ekonomikas ministrija atbilstoši Plānā noteiktajiem uzdevumiem 2013.gadā veica iepirkumu par tiesībām veikt standartu tulkošanu, Nacionālo pielikumu izstrādāšanu un informatīvo materiālu izstrādāšanu. Saskaņā ar Plānā paredzētajiem uzdevumiem, līdzdarbojoties ar Satiksmes ministriju, 2013.gadā tika veikti sekojoši pasākumi:

***1.uzdevums. Adaptēt Eirokodeksus, pārtulkojot standartus latviešu valodā un izstrādājot Eirokodeksa standartu nacionālos pielikumus.***

**1.pasākums.** *Tika pārtulkoti astoņi standartu labojumi un viens standarta papildinājums 1.Eirokodeksam „Iedarbes uz konstrukcijām”. Tika izstrādāti pieci Nacionālie pielikumi 1.Eirokodeksam .*

**2.pasākums.** *Tika pārtulkots viens standarts un divi standartu labojumi 2.Eirokodeksam „Betona konstrukciju projektēšana”. Tika izstrādāti divi Nacionālie pielikumi 2.Eirokodeksam.*

**3.pasākums.** *Tika pārtulkoti divi standarti un trīs standartu labojumi* *3.Eirokodeksam „Tērauda konstrukciju projektēšana”. Tika izstrādāti trīs Nacionālie pielikumi 3.Eirokodeksam.*

**4.pasākums.** *Tika pārtulkoti trīs standartu labojumi 4.Eirokodeksam „Tērauda un betona kompozīto konstrukciju projektēšana”. Tika izstrādāts viens Nacionālais pielikums 4.Eirokodeksam.*

**5.pasākums.** *Tika pārtulkoti divi standarti un četri standartu labojumi 6.Eirokodeksam „Mūra konstrukciju projektēšana”.*

**6.pasākums.** *Tika pārtulkoti divi standartu labojumi 7.Eirokodeksam „Ģeotehniskā projektēšana”.*

***2.uzdevums. Izstrādāt grozījumus tiesību aktos, paredzot Eirokodeksu standartiem atbilstošu projektēšanu.***

**9.pasākums.** *Lai nodrošinātu tērauda konstrukciju projektēšanu atbilstoši Eirokodeksu standartu prasībām, 2013.gadā tika izstrādāts Latvijas būvnormatīva projekts tērauda konstrukciju projektēšanai atbilstoši 3.Eirokodeksā „Tērauda konstrukciju projektēšana” noteiktajām prasībām.*

**10.pasākums.** *Lai nodrošinātu koka konstrukciju projektēšanu atbilstoši Eirokodeksu standartu prasībām, 2013.gadā tika izstrādāts Latvijas būvnormatīva projekts koka konstrukciju projektēšanai atbilstoši 5.Eirokodeksā „Koka konstrukciju projektēšana” noteiktajām prasībām.*

**11.pasākums.** *Lai nodrošinātu ģeotehnisko projektēšanu atbilstoši Eirokodeksu standartu prasībām, 2013.gadā tika izstrādāts Latvijas būvnormatīva projekts ģeotehniskai projektēšanai atbilstoši 7.Eirokodeksā „Ģeotehniskā projektēšana” noteiktajām prasībām.*

***3.uzdevums. Informēt būvkonstrukciju projektēšanas profesionāļus par Eirokodeksa standartiem atbilstošas projektēšanas īpatnībām.***

**17.pasākums.** *Lai nodrošinātu būvkonstrukciju projektēšanas praktiķu informēšanu par Eirokodeksa standartiem atbilstošas projektēšanas īpatnībām,* *2013.gadā Ekonomikas ministrija sadarbībā ar Rīgas Tehnisko universitāti un Latvijas Būvkonstrukciju projektētāju asociāciju organizēja 3 seminārus nozares profesionāļu auditorijai Rīgas Tehniskajā universitātē:*

* *2013.gada 1.novembrī – par 7.Eirokodeksa „Ģeotehniskā projektēšana” projektēšanas īpatnībām;*
* *2013.gada 15.novembrī – par 3.Eirokodeksa „Tērauda konstrukciju projektēšana” projektēšanas īpatnībām;*
* *2013.gada 22.novembrī – par 5.Eirokodeksa „Koka konstrukciju projektēšana” projektēšanas īpatnībām.*

**18.pasākums.** *Lai nodrošinātu nozares profesionāļu informēšanu par Eirokodeksu standartiem atbilstošas projektēšanas īpatnībām ar informatīvo materiālu palīdzību, 2013.gadā tika izstrādāti informatīvie materiāli par Eirokodeksu projektēšanas standartu principiem un īpatnībām katrā projektēšanas jomā, kurus plānots izdot un izplatīt 2014.gadā pēc attiecīgo Latvijas būvnormatīvu pieņemšanas Ministru kabinetā.*

Metodiskie mācību materiāli un prezentācijas par Eirokodeksa standartu piemērošanas projektēšanas pamatprincipiem koka, mūra, betona un dzelzsbetona, tērauda un kombinēto betona-tērauda, tiltu konstrukciju, ģeotehniskās projektēšanas, būvju seismiskās noturības projektēšanas jautājumos ir pieejami Ekonomikas ministrijas mājaslapā http://www.em.gov.lv/em/2nd/?cat=30240 un Latvijas Būvkonstrukciju projektētāju asociācijas mājaslapā http://lbpa.lv/kategorija/seminari/. Savukārt visi Eirokodeksa standarti un to Nacionālie pielikumi, kas atbilstoši Standartizācijas likumam ir adaptēti Latvijas nacionālā standarta statusā, ir pieejami Standartizācijas biroja mājaslapā https://www.lvs.lv/.

Neskatoties uz to, ka Eirokodeksa standartu pilnīga adaptācija būvniecību regulējošo normatīvo aktu sistēmā paredzēta līdz 2014.gada beigām, saskaņā ar Eiropas Komisijas izplatīto dokumentu „Towards a second generation of EN Eurocodes” darbs pie Eirokodeksa standartu uzlabošanas turpināsies līdz 2019.gadam. Piedāvātajā darba programmā paredzēti 77 ieviešanas pasākumi, kuri iedalīti četros ieviešanas etapos, kuru izpildē tiks iesaistītas Tehniskā komiteja 250 (TC 250), darba grupas, kā arī horizontālās grupas, bet katram uzdevumam tiks noteikti nodevumi, kuru izpildei tiks piesaistīts nepieciešamais finansējums.

Pašlaik Eiropas Komisija apkopo informāciju par esošo situāciju Eirokodeksa standartu ieviešanā, bet Eiropas Komisijas Zinātniskās pētniecības centrs (JRC) organizē seminārus Standartizācijas tehniskajām komitejām par turpmāko Eirokodeksa standartu attīstības tendencēm.

Arī pēc 2014.gada būs jānodrošina jaunu standartu un esošo standartu grozījumu un labojumu pārņemšana, jau pašlaik tiek prognozēts, ka 2015.gadā tiks pieņemti septiņi Eirokodeksa standarti, standartu grozījumi un labojumi, kuru pārņemšanai būs nepieciešams organizēt ekspertu darbu Eirokodeksa standartu izstrādāšanas jomā, kā arī nodrošināt atbilstošu grozījumu izstrādāšanu Eirokodeksa standartu Nacionālajos pielikumos.

Ekonomikas ministrija vērtē situāciju attiecībā uz Eirokodeksa standartu turpmāko attīstību un turpmākiem soļiem standartu ieviešanas nodrošināšanai un par Eirokodeksa standartu ieviešanas pasākumiem un tam nepieciešamo finansējumu pēc 2014.gada, neizslēdzot iespēju ieviest būvniecības nodevu šī procesa finansēšanai, Ekonomikas ministrija informēs Ministru kabinetu pēc sagatavotās darba programmas apstiprināšanas Eiropas Komisijā.

Ekonomikas ministrs V.Dombrovskis

Iesniedzējs:

Ekonomikas ministrs V.Dombrovskis

Vīza:

Valsts sekretārs M.Lazdovskis

15.04.2014. 15:36

805

Andris Mālnieks

7013086

andris.malnieks@em.gov.lv